અફઘાનિસ્તાનમાં જે નવો સંઘર્ષ શરૂ થયો છે એ સત્તા કબજે કરવા માટેનો છે એ કહેવાની જરૂર નથી. અફઘાનિસ્તાનમાં જુલાઈમાં સંસદની ચૂંટણી થવાની હતી પણ તાલિબાને એલાન કર્યું કે આ ચૂંટણી નહીં થવા દે. તેમણે ઉપરાછાપરી હુમલા શરૂ કર્યા ને એ હાલત કરી નાંખી કે ચૂંટણી મોકૂફ રાખવી પડી. હવે આ ચૂંટણી ઓક્ટોબરમાં થવાની છે. જો કે જે પ્રકારનો અત્યારે માહોલ છે એ જોતાં ઓક્ટોબરમાં પણ ચૂંટણી થશે કે કેમ તે અંગે શંકા છે. આ સંજોગોમાં અફઘાનિસ્તાનમાં સ્થિરતા આવશે જ નહીં ને આપણા માટે એ ચિંતાનો વિષય કહેવાય. ભારત માટે આ મુદ્દો બે રીતે ચિંતાનો છે. પહેલું એ કે અફઘાનિસ્તાન સતત હિંસાની આગમાં હોમાયેલું રહે તો આપણાં આર્થિક હિતો જોખમાય. ભારતનાં આર્થિક હિતો મોટા પ્રમાણમાં અફઘાનિસ્તાન સાથે સંકળાયેલાં છે. અફઘાનિસ્તાનની નવી સસંદનું નિર્માણ આપણે કર્યું છે ને આવા તો સંખ્યાબંધ પ્રોજેક્ટ આપણે ત્યાં કરી રહ્યા છીએ. એ સિવાય અફઘાનિસ્તાન સાથે વેપાર માટે એર કોરીડોર બનાવીને આપણે મોટા પ્રમાણમાં નિકાસ ચાલુ કરી છે ને તેનો પણ મોટો ફાયદો ભવિષ્યમાં આપણને મળી શકે તેમ છે. અફઘાનિસ્તાનમાં હિંસા ચાલુ રહે તો એ બધું ઠપ્પ થાય. બીજું એ કે અફઘાનિસ્તાનમાં ઈસ્લામિક સ્ટેટ કે તાલિબાન મજબૂત થાય તેનો અર્થ એ કે ભવિષ્યમાં એ લોકો કાશ્મીરમાં હિંસા ફેલાવતાં સંગઠનોને પણ હાથમાં લે ને તેના કારણે આપણે ત્યાં આતંકવાદ વધે.